Bekende evangelis sterfRavi Zacharias het meer as 25 Christenboeke gepubliseer en geredigeer. (Foto: Morehead/The Chronicle-Tribune via AP, File) Die bekende evangelis Ravi Zacharias is vandeesweek op die ouderdom van 74 jaar oorlede. Zacharias is Dinsdag ná ’n stryd met kanker by sy huis in Atlanta in die Amerikaanse deelstaat Georgia oorlede, het Zacharias International Ministries in ’n verklaring bevestig. Zacharias is in 1946 in die Indiese stad Chennai gebore, waarna hy en sy familie in die laat 1960’s na Kanada verhuis het. Hier het Zacharias aan die Ontario Bible College studeer. Hy het later in sy lewe as evangelis sy bediening in 1984 in die VSA gestig. Luidens berigte het hy sy lewe daaraan gewy om die Christelike doktrine te verdedig. Zacharias het deur middel van Zacharias International Ministries in Atlanta ’n wêreldwye span van bykans 100 Christen-leraars en skrywers ingespan, wat vandag nog die boodskap van Christus deur middel van boeke en lesings versprei. Zacharias het self meer as 25 Christenboeke gepubliseer en geredigeer. Hy word oorleef deur sy vrou, Margie, sy dogters Sarah en Naomi, sy seun, Nathan, en vyf kleinkinders.